Az Innostart a kisvállalkozásokért 
            Az Innostart Nemzeti Üzleti és Innovációs Központ Alapítvány a hazai kis és közepes vállalkozások innovációs tevékenységének támogatását és az innovációs kultúra terjesztését tekinti egyik legfontosabb feladatának. Az idén tizedik születésnapját ünneplő szervezet a megalakulása óta számos innovatív ötlet megvalósítását segítette tanácsadással, partnerek és befektetők felkutatásával. A fiatal tehetségek innovatív tevékenységének támogatását is felvállaló Innostart olyan új vállalkozások létrehozását is segíti, amelyek friss kutatási és fejlesztési eredményeket hasznosítanak. 

	A Magyar Innovációs Szövetség kezdeményezésére 1994-ben alakult Innostart​ az Európai Unióban már tizenöt éve működő hasonló intézmények mintájára jött létre. Többek között külföldi partnerek közvetítésével is foglalkozik, közreműködésével az elmúlt évben is több partneri együttműködés született. Az Innostart - mely közhasznú alapítványként működik - a közelmúltban újabb pályázatot írt ki olyan kis- és közepes vállalkozások és magánszemélyek számára, amelyek innovatív projektjüket szeretnék megvalósítani, ám ehhez segítségre van szükségük.


             Elsősorban a számítástechnika, a gép- és műszeripar, a biotechnológia és a környezetvédelem területén tevékenykedők számíthatnak arra, hogy sikeres pályázat esetén segítséget kapnak üzleti tervük elkészítéséhez,  a szükséges fejlesztési források megszerzéséhez, különböző hazai és külföldi pályázatok elkészítéséhez. Ezen kívül az alapítvány segít a stratégiai célok meghatározásában, a megvalósíthatósági tanulmányok elkészítésében, a piackutatásban, a könyvelésben. A nyertesek az Innostart által működtetett Fehérvári úti hatezer négyzetméteres innovációs park szolgáltatásait kedvezményesen vehetik igénybe fejlesztési tervük megvalósításához. 
        A pályázat részleteiről  a 382-1500-ás telefonszámon lehet érdeklődni, illetve azok a www.innostart.hu honlapon olvashatók. 

